Doc. PaedDr. Simoneta Babiaková, PhD.

Katedra elementárnej a predškolskej pedagogiky PF UMB v Banskej Bystrici

OPONENTSKÝ POSUDOK

**habilitačnej práce Mgr. et Mgr. Aleny Seberovej, PhD. na tému:**

**Úspěšnost v profesním životě učitelů**

**Rozsah a štruktúra habilitačnej práce:**

Habilitačná práca Mgr. et Mgr. Aleny Seberovej, PhD. je spracovaná na 230 stranách a doplnená je bohatými bibliografickými prameňmi a 21 prílohami. Súčasťou práce je abstrakt, predhovor, obsah, zoznam obrázkov, schém, tabuliek, grafov a príloh, zoznam skratiek a symbolov, úvod, päť hlavných kapitol, záver a resumé.

**Aktuálnosť zvolenej témy:**

Profesijná úspešnosť a spokojnosť je témou aktuálnou ale v učiteľskej profesii málo prebádanou. Nadväzuje na poznatky pedagogiky i psychológie. Konceptualizácia s problematikou súvisiacich pojmov a najmä výskumné zistenia prezentované v práci sú vkladom do vedeckého poznania pedeutológie i školského manažmentu. Inšpirujúce a prínosné sú viaceré aktuálne zistenia v intrinsickej i extrinsickej oblasti pracovnej spokojnosti učiteľov aj zistenia týkajúce sa subjektívneho vnímania ich pracovnej úspešnosti.

**Posúdenie štruktúry habilitačnej práce:**

Obsah habilitačnej práce je rozdelený do štyroch teoreticko-empirických kapitol a piatej výskumnej kapitoly, v ktorej autorka opisuje dve etapy výskumu. Autorka sa koncentruje na učiteľskú profesiu, profesiografické východiská a štúdie, profesijnú úspešnosť učiteľov a ich profesijnú spokojnosť ako subjektívny rozmer úspešnosti. Detailne je rozpracovaná výskumná kapitola, ktorá je doplnená funkčnými tabuľkami a grafmi. Štruktúra práce je prehľadná, kapitoly na seba logicky nadväzujú, obsah je v jednotlivých častiach rozsahom vyvážený a súladný s témou.

**Posúdenie odbornej úrovne habilitačnej práce podľa jednotlivých častí:**

Už v úvode práce autorka prezentuje svoje zámery a formuluje jej cieľ: Popísať a analyzovať teoretický terén profesijnej úspešnosti učiteľov a empiricky zachytiť jeho subjektívne ponímanie učiteľmi základných škôl v kontexte ich reflektovanej spokojnosti s kvalitou vybraných pracovných podmienok ako prediktorov profesijného úspechu.

V *prvej kapitole „Diskuse nad profesionalitou učitele“* opisuje význam a podstatu širokej profesionality učiteľa. Zamýšľa sa nad profesijnou identitou a zmyslom učiteľskej profesie. Podčiarkuje význam prostredia ako podmienky profesijného úspechu a polemizuje s názormi spochybňujúcimi učiteľskú profesiu. Podčiarkuje potrebu autonómie ale i organizačnej podpory učiteľov, najmä v začiatkoch ich učiteľskej praxe. Venuje sa významu profesijného konania a presvedčenia, rozoberá profesijnú identitu a poslanie. V závere kapitoly zachádza aj do oblasti individuálne vnímaného ethosu učiteľskej profesie a do problematiky učiteľskej etiky. K tejto oblasti sa otvára otázka: *Je okrem spoločných skúseností z iných krajín táto oblasť učiteľskej profesie v českom prostredí niečím špecifická?*

*Druhá kapitola „Profesiografická východiska“* je venovaná analýze zahraničných a domácich profesiografických štúdií. Autorka vysvetľuje nadväznosť vlastnej výskumnej práce na skúsenosti získané v medzinárodnom projekte APVV-0026-07 „Profesia učiteľ predprimárnej edukácie a učiteľ primárnej edukácie v dynamickom poňatí“ , ktorého hlavným riešiteľom bol výskumný tím PF UMB v Banskej Bystrici.

*Tretia kapitola* „*Profesní úspěšnost učitelů“* obsahom koncentruje pozornosť na jadro výskumu prezentovaného v habilitačnej práci*.* Pri definovaní pojmov súvisiacich s pracovnou úspešnosťou autorka analyzovala viaceré domáce aj zahraničné vedecké štúdie o podmienkach a predpokladoch úspechu, pracovnej a kariérnej spokojnosti, o indikátoroch kvalitného učiteľa, o spôsobilostiach „ideálneho“ učiteľa, o subjektívne vnímanej profesijnej zdatnosti atd. V podkapitole 3.4 autorka riešila problematiku štandardizácie učiteľskej profesie. Na s. 45 píše, že *„...na Slovensku je štandard učiteľskej profesie už niekoľko rokov plnohodnotnou súčasťou školskej legislatívy“*, čo nie je pravda. Poverením MŠ VVaŠ SR je tvorba štandardov jednotlivých kategórií pedagogických zamestnancov dlhodobo úlohou odborných pracovných tímov. MŠ VVaŠ ich akceptovalo, ale doteraz nie sú platnou súčasťou zákona o pedagogických zamestnancoch.

Vo *štvrtej kapitole „Pracovní spokojenost jako subjektivní rozměr profesní úspěšnosti“* sa autorka venuje konceptualizácii pojmu pracovná spokojnosť, jej prediktorom, dimenziám a aspektom. Uvádza aj tabuľku kľúčových charakteristík pracovnej spokojnosti, ktoré charakterizovali vybraní zahraniční autori. Keďže sú empiricky dokázané štatisticky významné korelácie medzi pracovnou a celkovou životnou spokojnosťou, otázne je: *Aký súvis má toto zistenie s výskumným zistením habilitantky, že respondenti jej súboru s najdlhšou praxou odpovedali viac pesimisticky o subjektívnom prežívaní pracovnej úspešnosti? Klesá pracovná a životná spokojnosť učiteľov s pribúdajúcimi rokmi učiteľskej praxe? Ak áno, prečo?*

Najrozsiahlejšia *piata kapitola* je venovaná vlastnému výskumu habilitantky so zámerom zachytiť subjektívne poňatie úspešnosti v profesii učiteľa a hľadať obsahovú a významovú komplementaritu konštruktov pracovnej a profesijnej úspešnosti. Výskumné šetrenie bolo realizované v dvoch etapách. V prvej etape autorka využila dotazníkovú metódu, pri ktorej sa inšpirovala Minesotskou škálou pracovnej spokojnosti. Dotazníkom získala veľké množstvo výskumných dát o pracovnej spokojnosti učiteľov v intrinsickej a extrinsickej oblasti, ktoré podrobne a korektne štatisticky vyhodnotila. Hoci reliabilita dotazníka je podľa uskutočnených meraní veľmi dobrá, sama autorka uviedla že: *„...nástroj bude vhodné v niekoľkých aspektoch modifikovať, pretože môže byť vo svojej rozsiahlosti pre respondentov demotivujúci.“* Ja dodávam, že v položkách č. 18 a č. 28 sa respondenti nemali možnosť rozhodovať jednoznačne. V prípade následného využitia výskumného nástroja je potrebné s tým počítať.

Zámerom druhej etapy výskumu bolo navrhnúť a testovať kvalitatívnu techniku písomného opytovania vo forme otvorených otázok, voľných verbálnych asociácií a nedokončených viet, využiť techniku kritických incidentov a kvantitatívnu techniku dotazníka č. 1 s názvom *Subjektívne prežívanie pracovnej úspešnosti* a č. 2 *Profesijné ciele a úspešnosť ich napĺňania*. Cieľom bolo zistiť mieru dosahovaného úspechu vo vybraných aspektoch profesijného výkonu, dôležitosť vybraných profesijných cieľov a mieru úspešnosti pri ich dosahovaní. Oceňujem množstvo oslovených respondentov, rôznorodosť výskumných nástrojov,  variabilitu výskumných procedúr a techník štatistickej analýzy, ktoré priniesli veľké množstvo zistení v závislosti na premenných. Obzvlášť cenné sú výsledky kvalitatívneho šetrenia a analýzy 421 výrokov v štyroch kategóriách: Žiak a jeho úspech; Profesijná zdatnosť, chcem byť, môžem, som schopný; Ja v profesii; Plat a kariéra. Posledná využitá procedúra písomného opytovania s názvom Kritické udalosti a ich riešenie priniesla zaujímavé výsledky v podobe výrokov, ktoré habilitantka kódovala podľa úspešného a neúspešného riešenia. Empiricky cenné sú ponaučenia a postoje získané prostredníctvom otázky: „*Čo dôležité ste si podľa Vás uvedomili na týchto situáciách?“.* Podľa mňa by sa tieto výroky mohli nazývať „učiteľovou subjektívnou múdrosťou“.

V závere habilitačnej práce sa autorka vracia v rozsiahlej forme k zhodnoteniu vlastných zistení. Využíva pritom metodologickú zrelosť, poznatkový potenciál aj schopnosť zovšeobecniť získané zistenia.

**Posúdenie formálnej stránky habilitačnej práce:**

Formálnu stránku habilitačnej práce hodnotím vysoko pozitívne. Predmetná práca je napísaná v súlade s príslušnou normou ISO 690. V prípade publikovania práce je však potrebné odstrániť drobné formálne nedostatky.

V práci **oceňujem nasledovné aspekty** a uvádzam **podnety do diskusie** pre autorku práce:

* Dobrý prehľad autorky o domácich a zahraničných výskumoch v predmetnej problematike;
* Dôkladnú rešerš slovenskej aj zahraničnej literatúry, ktorá je funkčne využívaná v texte resp. v poznámkach pod čiarou.
* Dôkladné rozpracovanie použitých výskumných procedúr a zovšeobecnenie výskumných zistení.

1. Na základe historickej genézy posúďte, prečo sa u učiteľov v Česku a na Slovensku neukotvil termín „učiteľská kariéra“.
2. Zamyslite sa nad hodnotami učiteľa ako intervenujúcou premenou pracovnej spokojnosti a vysvetlite ako pracovná spokojnosť učiteľa súvisí s kultúrou školy.

**Záver**

Habilitantka sa zaoberá  vedecky i spoločensky aktuálnou problematikou. Predložená habilitačná práca spĺňa náročné kritériá, ktoré sú kladené na tento druh prác. Na základe analýzy výsledkov vedecko-výskumnej a publikačnej činnosti i hodnotenia spracovanej habilitačnej práce **odporúčam**, aby bola Mgr. at Mgr. Alene Seberovej, PhD., po habilitačnej prednáške a obhajobe habilitačnej práce udelená vedecko-pedagogická hodnosť **docentky vo vednom odbore 1.1.5 predškolská a elementárna pedagogika**.

V Banskej Bystrici dňa 16.4.2015 doc. PaedDr. Simoneta Babiaková, PhD.

oponentka habilitačnej práce

PF UMB Banská Bystrica